Document ID: 32001D0573

Odločba sveta
z dne 23. julija 2001
o spremembi Odločbe Komisije 2000/532/ES glede seznama odpadkov
(2001/573/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/689/EGS z dne 12. decembra 1991 o nevarnih odpadkih [1] in zlasti člena 1(4) Direktive,
ob upoštevanju predloga Komisije,
ob upoštevanju naslednjega:
(1) Seznam odpadkov Skupnosti je bil določen z Odločbo Komisije 2000/532/ES z dne 3. maja 2000, ki nadomešča Odločbo 94/3/ES o oblikovanju seznama odpadkov v skladu s členom 1(a) Direktive Sveta 75/442/EGS o odpadkih in Odločbo Sveta 94/904/ES o oblikovanju seznama nevarnih odpadkov v skladu s členom 1(4) Direktive Sveta 91/689/EGS o nevarnih odpadkih [2].
(2) Člen 1(4) Direktive 91/689/EGS zahteva, da države članice priglasijo Komisiji odpadke, ki niso vključeni v seznam nevarnih odpadkov, za katere menijo, da kažejo eno ali več lastnosti, naštetih v Prilogi III k navedeni direktivi. Več držav članic je priglasilo odpadke, ki vsebujejo klorosilane, odpadke, ki vsebujejo silikone, in gradbeni material, ki vsebuje azbest, in zahtevalo, da se seznam nevarnih odpadkov ustrezno prilagodi.
(3) Zaradi jasnosti mora biti izrecno določeno, da lahko izključno mešanica masti in olja iz naprav za separacijo olja in vode, ki vsebuje samo jedilno olje in maščobe, velja za nenevarno.
(4) Odločbo 2000/532/ES je treba ustrezno spremeniti.
(5) Ukrepi, predvideni v tej odločbi, niso v skladu z mnenjem, ki ga je podal odbor, ustanovljen po členu 18 Direktive 75/442/EGS z dne 15. julija 1975 o odpadkih [3]. Zato mora ukrepe na podlagi četrtega odstavka člena 18 Direktive 75/442/EGS sprejeti Svet -
SPREJEL NASLEDNJO ODLOČBO:
Člen 1
Priloga k Odločbi 2000/532/ES se spremeni v skladu s Prilogo k tej odločbi.
Člen 2
Odločba se uporablja od 1. januarja 2002.
Člen 3
Ta odločba je naslovljena na države članice.
V Bruslju, 23. julija 2001

Labels: 12
7
15
20